CELEX: 
Language: hu
Date: 2021-08-12 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/2001 európai parlamenti és tanácsi irányelvnek az uniós megújulóenergia-fejlesztési platform létrehozása tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A statisztikai átruházások a megújuló energiaforrásokról szóló 2009/28/EK irányelv és a megújuló energiaforrásokról szóló átdolgozott (EU) 2018/2001 irányelv által létrehozott együttműködési mechanizmusok közé sorolandók. A statisztikai átruházások voltaképpen arra vonatkozó megállapodások, hogy a megújuló energiaforrásokból előállított energia meghatározott mennyisége statisztikai úton átadásra kerül egyik tagállamból egy másik tagállamba (fizikai átruházásra nincs szükség). A megújuló energiaforrásokból előállított energia megállapodás szerinti mennyiségét az „átadó” tagállamban le kell vonni a megújuló energia részarányából, a „fogadó” tagállamban pedig hozzá kell adni az említett részarányhoz. A szóban forgó átruházás lehetővé teszi a fogadó tagállam számára, hogy teljesítse (a 2009/28/EK irányelvnek megfelelően) a megújuló energiára vonatkozó 2020-as nemzeti célkitűzését, illetve hogy hozzájáruljon (az (EU) 2018/2001 irányelv szerint) 2030-ra elérendő átfogó uniós célkitűzéshez.
            
            
               Az (EU) 2018/2001 irányelv 8. cikke felhatalmazza a Bizottságot arra, hogy az átruházások megkönnyítése érdekében felhatalmazáson alapuló jogi aktust fogadjon el egy uniós megújulóenergia-fejlesztési platform létrehozása céljából.
            
            
               2.
                     AZ AKTUS ELFOGADÁSÁT MEGELŐZŐ KONZULTÁCIÓK
            
            
               A platform kidolgozása során a Bizottság konzultált a statisztikai átruházások iránt érdeklődő tagállamokkal, és 2020 decemberében 23 tagállam részvételével munkaértekezletet tartott, amelyen ismertette a platform koncepcióját.
            
            
               A felhatalmazáson alapuló jogi aktus tervezetét véleményezés céljából 2021. április 29. és május 28. között négyhetes időszakra közzétették. Nyilvános konzultációra nem került sor, mivel e kérdés nem képezi fő elemét a Bizottság munkaprogramjának.
            
            
               Összességében a visszajelzések megerősítették annak fontosságát, hogy egyszerűbbé kell tenni az energiastatisztikák átruházási folyamatát. Néhány észrevétel egyrészt általános aggályokat vetett fel a statisztikai átruházások fenntarthatóságát illetően, másrészt a platform működésével kapcsolatos további részletek szükségességére vonatkozott. Egyik észrevétel sem késztette a Bizottságot arra, hogy módosítsa a jogi aktus tervezetének szövegét.
            
            
               3.
                     A FELHATALMAZÁSON ALAPULÓ JOGI AKTUS JOGI ELEMEI
            
            
               Jogalap
            
            
               A javasolt rendelet az (EU) 2018/2001 irányelv 8. cikkének (3) bekezdése alapján elfogadott, felhatalmazáson alapuló intézkedés. Az irányelv 8. cikkének (1) bekezdése értelmében a tagállamok megállapodásokat köthetnek a megújuló energiaforrásokból előállított, meghatározott mennyiségű energia egyik tagállamból egy másik tagállamba történő statisztikai átruházásáról. A Bizottság felhatalmazással rendelkezik arra, hogy az ilyen típusú átruházások megkönnyítése érdekében létrehozza az uniós megújulóenergia-fejlesztési platformot. 
            
            
               Szubszidiaritás
            
            
               Az (EU) 2018/2001 irányelv 2030-ra legalább 32 %-os kötelező uniós célkitűzést állapít meg a megújuló energiaforrásokból előállított energia részarányára vonatkozóan. A tagállamoknak nemzeti vállalásokat kell tenniük az uniós célkitűzés kollektív teljesítése érdekében. A tagállami hozzájárulások megvalósítása céljából sor kerülhet statisztikai átruházásokra a tagállamok között. Ez a mechanizmus már a megújuló energiáról szóló korábbi, 2009/28/EK irányelv értelmében is létezett, és az első megállapodások megkötésére 2017-ben került sor, amelyeket 2020-ban újabb megállapodások követtek.
            
            
               Az uniós megújulóenergia-fejlesztési platform olyan online eszköz lesz, amely tájékoztatást nyújt a tagállami hozzájárulások terén elért eredményekről, a tagállamok statisztikai átruházásokra vonatkozó vételi vagy eladási szándékáról, valamint hogy milyen feltételek mellett (pl. mennyiség, ár, a tényleges projektre mutató link stb.) hajlandók megállapodást kötni; a platformon emellett segédanyagok, például mintamegállapodások is elérhetők lesznek. Mindez gördülékenyebbé teszi a tagállamok számára a statisztikai átruházások kivitelezését, ami egyúttal elősegíti a megújuló energiára vonatkozó, 2030-ra elérendő uniós célkitűzés kollektív teljesítését. Kétoldalú kapcsolatok alapján eddig mindössze korlátozott számú statisztikai átruházási megállapodás született, amelyek ráadásul magas tranzakciós költségekkel és időeltolódással járhatnak.
            
            
               A Bizottság az uniós megújulóenergia-fejlesztési platformot honlapján (vagy ahhoz kapcsoltan) fogja kidolgozni. 
            
            
               Az uniós megújulóenergia-fejlesztési platform létrehozására irányuló uniós szintű fellépés tehát hozzáadott értéket képvisel, mivel segítségével a tagállamok hatékonyabban és eredményesebben köthetnek megállapodásokat; a szóban forgó online eszköz nélkül minden egyes tagállam magára lenne utalva, hogy információkat gyűjtsön és együttműködési partnereket találjon.
            
            
               Arányosság
            
            
               Az uniós megújulóenergia-fejlesztési platform tájékoztatást nyújt a potenciális statisztikai átruházási lehetőségekről, emellett pedig tagállami kapcsolattartó pontok megadásával mozdítja elő a statisztikai átruházási megállapodások megkötését a tagállamok között. A tagállamok számára nem kötelező igénybe venni az uniós megújulóenergia-fejlesztési platformot, és teljes rugalmasságot élveznek az átruházási megállapodás részleteit illetően. A platform megteremtése nem lépi túl a célok eléréséhez szükséges mértéket: a megújuló energiára vonatkozó, 2030-ra kitűzött uniós célérték teljesítése érdekében segíti a tagállamokat statisztikai átruházások lebonyolításában. 
            
            
               A jogi aktus típusának megválasztása
            
         
         
            
               A javasolt intézkedés az (EU) 2018/2001 irányelvet kiegészítő, közvetlenül alkalmazandó, felhatalmazáson alapuló bizottsági rendelet. Ezt az (EU) 2018/2001 irányelv 8. cikke írja elő, amely felhatalmazza a Bizottságot arra, hogy felhatalmazáson alapuló jogi aktust fogadjon el az uniós megújulóenergia-fejlesztési platform létrehozása érdekében.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.8.12.)
            
            
               az (EU) 2018/2001 európai parlamenti és tanácsi irányelvnek az uniós megújulóenergia-fejlesztési platform létrehozása tekintetében történő kiegészítéséről  
               
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a megújuló energiaforrásokból előállított energia használatának előmozdításáról szóló, 2018. december 11-i (EU) 2018/2001 irányelvre
                  1
                és különösen annak 8. cikke (3) bekezdésére,
            
            
               mivel:
            
            
               (1)Az (EU) 2018/2001 irányelv számos együttműködési mechanizmust határoz meg a megújuló energiára vonatkozó uniós célkitűzések költséghatékony módon történő teljesítésének elősegítése érdekében, ideértve a megújuló energiaforrásokból előállított energia tagállamok közötti statisztikai átruházását is. A 2009/28/EK európai parlamenti és tanácsi irányelv
                  2
                6. cikke és az (EU) 2018/2001 irányelv 8. cikke alapján végrehajtott statisztikai átruházások lehetővé teszik azon tagállamok számára, amelyek alulteljesítenek a megújuló energiaforrásokra vonatkozó, a 2009/28/EK irányelv szerinti célkitűzésük vagy az (EU) 2018/2001 irányelv 3. cikke szerinti vállalásukhoz képest, hogy statisztikai úton megújuló energiát vásároljanak azon tagállamoktól, amelyek túlteljesítik saját célkitűzésüket, illetve vállalásukat. A tagállamok a statisztikai átruházásokat arra is használhatják, hogy az (EU) 2018/1999 európai parlamenti és tanácsi rendelet
                  3
                32. cikke (3) bekezdése e) pontjának megfelelően teljesítsék az ütemterv-előirányzat referenciapontjait. 
            
            
               (2)Az (EU) 2018/2001 irányelv 3. cikkének (6) bekezdése értelmében a megújuló energiára vonatkozó, kötelezően elérendő átfogó uniós célkitűzéshez való hozzájárulás jegyében együttműködési mechanizmusokat használó tagállamok támogatására a Bizottság egy, az említett mechanizmusok használatát elősegítő platformot hoz létre. 
            
            
               (3)A tagállamok közötti statisztikai átruházások megkönnyítése érdekében a Bizottság felhatalmazással rendelkezik arra, hogy egy uniós megújulóenergia-fejlesztési platformot dolgozzon ki. Az uniós megújulóenergia-fejlesztési platformnak áttekintést kell nyújtania a tagállami célkitűzések és hozzájárulások teljesítéséről, tartalmaznia kell a tagállamok által a megújuló energia statisztikai átruházásával kapcsolatos keresletről és kínálatról szolgáltatott információkat, lehetővé kell tennie a tagállamok számára, hogy jelezzék a statisztikai átruházásban való részvételi szándékukat és ismertessék az átruházás lehetséges feltételeit, emellett pedig egy összeegyeztető mechanizmus segítségével azonosítani hivatott a potenciális transzferpartnereket, és meg kell adnia a statisztikai átruházásokért felelős tagállami kapcsolattartó pontokat. Az uniós megújulóenergia-fejlesztési platform részeként létre kell hozni továbbá egy útmutatókat magában foglaló adattárat, és a platformnak áttekintést kell nyújtania a megkötött statisztikai átruházási megállapodásokkal kapcsolatban rendelkezésre álló információkról. Az uniós megújulóenergia-fejlesztési platform használatának önkéntes alapon kell történnie.
            
            
               (4)Az uniós megújulóenergia-fejlesztési platform feladata elősegíteni a statisztikai átruházásokra vonatkozó megállapodások létrejöttét. Az összeegyeztető mechanizmus révén azonosított lehetséges átruházások nem lehetnek jogilag kötelező erejűek. 
            
            
               (5)Az uniós megújulóenergia-fejlesztési platformon keresztül történő statisztikai átruházásokhoz rendelkezésre álló, összesített energiamennyiségekre vonatkozó adatoknak harmadik fél által végzett értékelésekből, valamint a tagállamok által az (EU) 2018/1999 rendelet alapján benyújtott integrált nemzeti energia- és klímatervekből, az aktualizált integrált nemzeti energia- és klímatervekből, valamint adott esetben az integrált nemzeti energia- és éghajlat-politikai eredményjelentésekből kell származniuk. A Bizottság feladata gondoskodni arról, hogy az említett adatok elérhetők legyenek a platformon. Ezen túlmenően a tagállamok számára lehetővé kell tenni, hogy fogadó vagy átadó országként jelezzék az átvenni vagy átruházni kívánt statisztikai mennyiséget, valamint azokat az egyedi feltételeket, amelyek mellett hajlandók megállapodást kötni a statisztikai átruházásokról. 
            
            
               (6)A tagállamok közötti átruházások szempontjából lényeges érzékeny adatok védelmének biztosítása érdekében az uniós megújulóenergia-fejlesztési platformhoz való hozzáférést a tagállamok által kijelölt kapcsolattartó pontokra kell korlátozni. Adott esetben tehát az (EU) 2016/679 európai parlamenti és tanácsi rendeletet
                  4
                kell alkalmazni. 
            
            
               (7)Annak érdekében, hogy támogassa a tagállamokat a megújuló energiaforrásokból előállított energia statisztikai átruházásában, a Bizottságnak útmutatókat kell rendelkezésre bocsátania az uniós megújulóenergia-fejlesztési platformról, beleértve egy felhasználói kézikönyvet és sablonokat, valamint a már megkötött statisztikai átruházási megállapodásokkal kapcsolatos releváns információkat.
            
            
               (8)E rendeletnek – a benne meghatározott intézkedések mielőbbi alkalmazásának lehetővé tétele érdekében – az Európai Unió Hivatalos Lapjában való kihirdetését követő harmadik napon kell hatályba lépnie,
            
            
               ELFOGADTA EZT A RENDELETET:
            
            
               1. cikk 
               Tárgy
            
            
               Ez a rendelet létrehozza az uniós megújulóenergia-fejlesztési platformot az (EU) 2018/2001 irányelv alkalmazásában megvalósuló statisztikai átruházások megkönnyítése, valamint az (EU) 2018/2001 irányelv 3. cikkének (1) bekezdésében meghatározott uniós célkitűzés és az említett irányelv 3. cikkének (2) bekezdése szerinti, e célkitűzés elérése jegyében tett egyes tagállami vállalások teljesítésének elősegítése érdekében. 
            
         
         
            
               2. cikk 
               Fogalommeghatározások
            
            
               E rendelet alkalmazásában:
            
            
               1.„statisztikai átruházás”: a megújuló energiaforrásokból előállított energia tekintetében az energiastatisztikáról szóló 1099/2008/EK rendelet B. mellékletének 5. pontja szerint bejelentett meghatározott mennyiség statisztikai értékének fizikai átruházás nélkül történő átadása egyik tagállamból a másikba, amely mennyiség levonásra kerül a megújuló energiaforrásokból előállított energia azon mennyiségéből, amelyet az átadó tagállam megújulóenergia-részarányának kiszámításakor figyelembe vesznek, és hozzáadódik a megújuló energiaforrásokból előállított energia azon mennyiségéhez, amelyet a fogadó tagállam megújulóenergia-részarányának kiszámításakor figyelembe vesznek; 
            
            
               2.„fogadó tagállam”: az a tagállam, amely statisztikai átruházási megállapodást köt abból a célból, hogy egy másik tagállamtól bizonyos statisztikai mennyiségű megújuló energiát vásároljon, amely hozzáadódik a megújuló forrásokból előállított energia azon mennyiségéhez, amelyet az (EU) 2018/2001 irányelv 8. cikkének (1) bekezdése értelmében az előbbi tagállam megújulóenergia-részarányának kiszámításakor figyelembe vesznek;
            
            
               3.„átadó tagállam”: az a tagállam, amely statisztikai átruházási megállapodást köt abból a célból, hogy egy másik tagállamnak bizonyos statisztikai mennyiségű megújuló energiát értékesítsen, amely levonásra kerül a megújuló energiaforrásokból előállított energia azon mennyiségéből, amelyet az (EU) 2018/2001 irányelv 8. cikkének (1) bekezdése értelmében az előbbi tagállam megújulóenergia-részarányának kiszámításakor figyelembe vesznek;
            
            
               4.„kiegészítő feltételek”: a statisztikai átruházás ütemezésén, árán és volumenén kívüli kritériumok, amelyeket a tagállamok a statisztikai átruházási megállapodáshoz csatolhatnak;
            
            
               5.„megújuló energiaforrásokból előállított energia” vagy „megújuló energia”: az (EU) 2018/2001 irányelv 2. cikkének 1. pontjában meghatározott, megújuló forrásból származó energia vagy megújuló energia;
            
            
               6.„statisztikai átruházási volumen” vagy „volumen”: a megújuló energia átruházott mennyisége, amely az (EU) 2018/2001 irányelv 8. cikkének (1) bekezdése szerint az átadó tagállam esetében levonásra, a fogadó tagállam esetében pedig hozzáadásra kerül a statisztikai elszámolások során.
            
            
               3. cikk 
               Célkitűzések
            
            
               (1)Az uniós megújulóenergia-fejlesztési platform célja, hogy megkönnyítse az (EU) 2018/2001 irányelv alkalmazásában megvalósuló statisztikai átruházásokat, valamint hogy elősegítse az (EU) 2018/2001 irányelv 3. cikkének (1) bekezdésében meghatározott uniós célkitűzés és az említett irányelv 3. cikkének (2) bekezdése szerinti, e célérték elérése jegyében tett tagállami vállalások teljesítését.
            
            
               (2)Az uniós megújulóenergia-fejlesztési platform:
            
            
               a)azonosítja a tagállamok közötti statisztikai átruházási lehetőségeket az alábbiakra vonatkozó összesített információk megadásával: 
            
            
               i.azok a tagállamok, amelyek túllépték vagy várhatóan túl fogják lépni a megújuló energiára vonatkozó vállalásukat, illetve célkitűzésüket, és ennek megfelelően potenciálisan rendelkeznek egy másik tagállam részére átadható statisztikai megújulóenergia-többletmennyiséggel; 
            
            
               ii.azok a tagállamok, amelyek alulteljesítettek vagy várhatóan alulteljesítenek a megújuló energiára vonatkozó vállalásukhoz, illetve célkitűzésükhöz képest, és ennek megfelelően potenciálisan hiány merül fel náluk a megújuló energiára vonatkozó statisztikai mennyiségek tekintetében; 
            
            
               b)a tagállamok által benyújtott információval szolgál a keresletről és a kínálatról a megújuló energia statisztikai átruházásai tekintetében, beleértve az átruházások volumenét, árát és ütemezését, valamint kiegészítő feltételeit;
            
            
               c)elősegíti a tagállamok közötti statisztikai átruházásokról szóló megállapodások megkötését egy, a statisztikai átruházásokkal kapcsolatos tagállami kereslet és kínálat összehangolására szolgáló, nem kötelező mechanizmus révén, valamint azáltal, hogy a megállapodásokról szóló egyeztetések megkezdése érdekében megadja a tagállami kapcsolattartó pontokat; 
            
            
               d)hozzáférést biztosít a tagállamokat a statisztikai átruházásokra vonatkozó megállapodások megkötésében segítő útmutató anyagokhoz;
            
            
               e)növeli a megkötött statisztikai átruházási megállapodások átláthatóságát azáltal, hogy kulcsfontosságú, többek között az átruházások volumenére, árára és ütemezésére vonatkozó információkkal szolgál, valamint elérhetővé teszi a kapcsolódó statisztikai átruházási megállapodás dokumentumait, amennyiben azok nyilvánosan hozzáférhetők.
            
            
               (3)A (2) bekezdésben meghatározott célkitűzéseken túlmenően az uniós megújulóenergia-fejlesztési platform bármely más, a megújuló energiaforrásokból előállított energia statisztikai átruházásának folyamatához kapcsolódó funkcióval is szolgálhat az (1) bekezdésben megállapított célkitűzéshez való hozzájárulás érdekében.
            
            
               4. cikk 
               A statisztikai átruházás céljára rendelkezésre álló energiamennyiségek azonosítása
            
         
         
            
               (1)Az uniós megújulóenergia-fejlesztési platform elősegíti a tagállamok közötti statisztikai átruházási megállapodások megkötését azáltal, hogy a statisztikai átruházás céljára rendelkezésre álló összesített energiamennyiségek alapján beazonosítja a statisztikai átruházási lehetőségeket. 
            
            
               (2)E potenciális lehetőségek a statisztikai átruházás céljára 2030-ig várhatóan rendelkezésre álló országonkénti energiamennyiségekre vonatkozó becslésre támaszkodva állapíthatók meg, mely becslés alapját nyilvánosan hozzáférhető információk – többek között a tagállamok által az (EU) 2018/1999 rendelettel összhangban benyújtott integrált nemzeti energia- és klímatervek, ezek aktualizált változatai és az integrált nemzeti energia- és éghajlat-politikai eredményjelentések –, valamint a harmadik felek által végzett értékelések képezik.
            
            
               5. cikk 
               A tagállamok vételi vagy eladási igényei 
            
            
               (1)A tagállamok önkéntes alapon éves adatokat oszthatnak meg az uniós megújulóenergia-fejlesztési platformon a megújuló energiaforrásokból előállított energia statisztikai átruházása iránti keresleti és kínálati mennyiségekre vonatkozóan, beleértve a következőket: 
            
            
               a)a megújuló energiaforrásokból előállított energia azon mennyisége, amelyet egy másik tagállamtól kívánnak vásárolni, illetve egy másik tagállamnak kívánnak értékesíteni statisztikai átruházás révén, adott esetben bármely rögzített vagy változó mennyiségi összetevőt is feltüntetve; 
            
            
               b)az az ár vagy ártartomány, amelyen vagy amelyen belül hajlandók megújuló energiaforrásokból előállított energiatöbbletet statisztikai átruházás révén egy másik tagállamtól vásárolni, illetve egy másik tagállamnak értékesíteni; adott esetben bármely rögzített vagy rugalmas árösszetevőt is feltüntetve; 
            
            
               c)az az időkeret, amelyen belül sor kerülhet a statisztikai átruházásra, adott esetben egy évet vagy több évet, az előző vagy a folyó évet, illetve több következő évet is feltüntetve;
            
            
               d)a statisztikai átruházáshoz kapcsolódó kiegészítő feltételek vagy prioritások.
            
            
               (2)A statisztikai átruházások volumenét kilotonna kőolaj-egyenértékben (ktoe), gigawatt-órában (GWh), terajoule-ban (TJ) vagy más egyenértékű energiaegységben kell megadni. Ha az átváltás tömegből vagy térfogatból történik, a megfelelő fűtőértéket is figyelembe kell venni. A statisztikai átruházás tárgyát képező, megújuló energiaforrásokból előállított energia mennyiségét 3 tizedesjegyre kell kerekíteni.
            
            
               (3)Az adatszolgáltatás nem jelent arra vonatkozó jogi kötelezettséget a tagállamok számára, hogy megállapodást kössenek egy másik tagállammal. Kizárólag a tagállamok közötti tárgyalásokat elősegítő, tájékoztatási célokat szolgál. A szóban forgó adatok az uniós megújulóenergia-fejlesztési platformon csak más tagállamok és a Bizottság számára érhetők el. 
            
            
               (4)Az uniós megújulóenergia-fejlesztési platformnak részét képezi egy olyan összeegyeztető mechanizmus, amely a tagállamok által jelzett kereslet és kínálat összehangolását végzi, és azonosítja a megújuló energiaforrásokból előállított energia tagállamok közötti átruházásának lehetőségeit. 
            
            
               (5)Az uniós megújulóenergia-fejlesztési platform összeegyeztető mechanizmusa által azonosított potenciális átruházások nem kötelező erejűek, és kizárólag a tagállamok közötti statisztikai átruházási megállapodások megkötésére vonatkozó tájékoztatási célokat szolgálják. 
            
            
               6. cikk 
               Hozzáférés az uniós megújulóenergia-fejlesztési platformhoz és a tagállami kapcsolattartó pontokhoz
            
            
               (1)A tagállamok megküldik a Bizottságnak az uniós megújulóenergia-fejlesztési platformhoz való hozzáférésre jogosult személyek listáját. A hozzáférés e személyek számára csak akkor tagadható meg, ha azt a személyek száma vagy funkciója indokolja. 
            
            
               (2)A tagállamok kijelölnek egy, a megújuló energiaforrásokból előállított energia statisztikai átruházásáért felelős kapcsolattartó pontot, benyújtják az információkat az uniós megújulóenergia-fejlesztési platformra, és szükség szerint frissítik azokat. Az uniós megújulóenergia-fejlesztési platform tájékoztatással szolgál az egyes tagállamok kapcsolattartó pontjairól.
            
            
               7. cikk 
               Iránymutatás és tájékoztatás
            
            
               (1)A Bizottság útmutató anyagokat, többek között a statisztikai átruházásokra vonatkozó felhasználói kézikönyvet bocsát rendelkezésre az uniós megújulóenergia-fejlesztési platformra és annak használatára vonatkozóan, ezzel segítve a tagállamokat a statisztikai átruházásokra vonatkozó megállapodások megkötésében.
            
            
               (2)A Bizottság az uniós megújulóenergia-fejlesztési platformon hozzáférést biztosíthat további kapcsolódó forrásokhoz és információkhoz, beleértve a megállapodásmintákat és a megújuló energiaforrásokból előállított energia statisztikai átruházására vonatkozóan megjelent cikkeket és jelentéseket.
            
            
               (3)A Bizottság az uniós megújulóenergia-fejlesztési platformon rendelkezésre bocsátja a platform segítségével megkötött statisztikai átruházási megállapodásokra vonatkozó információkat, beleértve azok ütemezését, volumenét, árát, kiegészítő feltételeit és a kapcsolódó statisztikai átruházási megállapodást, valamint az (EU) 2018/2001 irányelv 8. cikke és a 2009/28/EK irányelv 6. cikke alapján a platformon kívül kötött megállapodások tárgyát képező statisztikai átruházások volumenére, ütemezésére és az átruházásokban részt vevő tagállamokra vonatkozó információkat. 
            
            
               8. cikk 
               Hatálybalépés
            
         
         
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.8.12.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 328., 2018.12.21., 82. o.
               
               
                  
                     (2)
                  
                        Az Európai Parlament és a Tanács 2009/28/EK irányelve (2009. április 23.) a megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről (HL L 140., 2009.6.5., 16. o.).
               
               
                  
                     (3)
                  
                        Az Európai Parlament és a Tanács (EU) 2018/1999 rendelete (2018. december 11.) az energiaunió és az éghajlat-politika irányításáról, valamint a 663/2009/EK és a 715/2009/EK európai parlamenti és tanácsi rendelet, a 94/22/EK, a 98/70/EK, a 2009/31/EK, a 2009/73/EK, a 2010/31/EU, a 2012/27/EU és a 2013/30/EU európai parlamenti és tanácsi irányelv, a 2009/119/EK és az (EU) 2015/652 tanácsi irányelv módosításáról, továbbá az 525/2013/EU európai parlamenti és tanácsi rendelet hatályon kívül helyezéséről (HL L 328., 2018.12.21., 1. o.).
               
               
                  
                     (4)
                  
                        Az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről (általános adatvédelmi rendelet) (HL L 119., 2016.5.4., 1. o.).